CELEX: 
Language: el
Date: 2021-12-13 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) /... ΤΗΣ ΕΠΙΤΡΟΠΗΣ για την τροποποίηση του κατ’ εξουσιοδότηση κανονισμού (ΕΕ) 2017/40 όσον αφορά τα συνοδευτικά εκπαιδευτικά μέτρα και την επιλογή και έγκριση των αιτούντων ενίσχυση

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η παρούσα κατ’ εξουσιοδότηση πράξη αποσαφηνίζει:
            
            
               ·τους όρους για τα συνοδευτικά εκπαιδευτικά μέτρα που πρόκειται να προβλεφθούν για τη στήριξη της διανομής φρούτων, λαχανικών και γάλακτος στα σχολεία στο πλαίσιο του προγράμματος της ΕΕ για τα σχολεία, όπως ορίζεται στον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου. Η πείρα που αποκτήθηκε, μεταξύ άλλων μέσω ελέγχων της Επιτροπής, έδειξε ότι, σε ορισμένες περιπτώσεις, τα εκπαιδευτικά ιδρύματα αποφασίζουν εάν θα εφαρμόσουν τα εν λόγω μέτρα. Αυτό δεν συνάδει με τον σχεδιασμό του προγράμματος της ΕΕ για τα σχολεία, το οποίο δεν συνίσταται μόνο στη διανομή προϊόντων. 
            
            
               ·τους όρους για την επιλογή των αιτούντων ενίσχυση, όσον αφορά τους κανόνες για τις δημόσιες συμβάσεις. Η πείρα που αποκτήθηκε, μεταξύ άλλων μέσω ελέγχων της Επιτροπής, κατέδειξε προβλήματα όσον αφορά την εφαρμογή των κανόνων για τις δημόσιες συμβάσεις που ενδέχεται να ισχύουν για την επιλογή των αιτούντων ενίσχυση. Ενώ οι κανόνες για τις δημόσιες συμβάσεις εφαρμόζονται χωρίς να απαιτείται ρητή αναφορά σε αυτούς, η κατ’ εξουσιοδότηση πράξη τους υπενθυμίζει.
            
            
               ·τους όρους έγκρισης των αιτούντων ενίσχυση, όσον αφορά τις γραπτές δεσμεύσεις που πρέπει να αναλάβουν. Απαιτούνται ορισμένες πρόσθετες γραπτές δεσμεύσεις για τις αιτήσεις ενίσχυσης που αφορούν την παροχή/διανομή γεωργικών προϊόντων. Ωστόσο, αφορούν επίσης τις αιτήσεις ενίσχυσης που συνδυάζουν την παροχή/διανομή γεωργικών προϊόντων με εκπαιδευτικά μέτρα. Ομοίως, η δυνατότητα των αρμόδιων αρχών να καθορίζουν πρόσθετες γραπτές δεσμεύσεις αναφέρεται μόνο για τις αιτήσεις ενίσχυσης που αφορούν εκπαιδευτικά μέτρα. Ωστόσο, αφορά και άλλες αιτήσεις ενίσχυσης. 
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Η Επιτροπή ζήτησε τη γνώμη εμπειρογνωμόνων από τα κράτη μέλη στο πλαίσιο της ομάδας εμπειρογνωμόνων για τις γεωργικές αγορές, τομέας των ζωικών προϊόντων, κατά τη συνεδρίαση της 17ης Ιουνίου 2021, της 23ης Σεπτεμβρίου 2021 και της 18ης Νοεμβρίου 2021.
            
            
               Η Επιτροπή διαβίβασε το σχέδιο της παρούσας κατ’ εξουσιοδότηση πράξης στο Ευρωπαϊκό Κοινοβούλιο και στο Συμβούλιο κατά τη σύγκληση συνεδριάσεων της ομάδας εμπειρογνωμόνων.
            
            
               Το σχέδιο του κατ’ εξουσιοδότηση κανονισμού αναρτήθηκε στη διαδικτυακή πύλη της Ευρωπαϊκής Επιτροπής «Πείτε την άποψή σας», από τις 23 Οκτωβρίου έως τις 20 Νοεμβρίου 2021, προκειμένου να συγκεντρωθούν οι απόψεις των πολιτών και των ενδιαφερόμενων μερών. Έλαβε ανατροφοδότηση από εννέα ενδιαφερόμενα μέρη. Δύο ενδιαφερόμενα μέρη εξέφρασαν την ικανοποίησή τους για τις τροποποιήσεις και ένα υπέβαλε προτάσεις που αφορούν την εφαρμογή του προγράμματος σε επίπεδο κρατών μελών. Πέντε ενδιαφερόμενα μέρη ζήτησαν να συμπεριληφθούν εναλλακτικές λύσεις φυτικής προέλευσης αντί των γαλακτοκομικών προϊόντων, τόσο στο πεδίο των επιλέξιμων προϊόντων όσο και στα συνοδευτικά εκπαιδευτικά μέτρα. Τέλος, ένα ενδιαφερόμενο μέρος πρότεινε περαιτέρω προσαρμογές για μεγαλύτερη αποτελεσματικότητα — διάθεση μέρους του προϋπολογισμού για τις ομάδες-στόχους που έχουν μεγαλύτερη ανάγκη· διάθεση μέρους του προϋπολογισμού για εκπαιδευτικά μέτρα. Τα εν λόγω αιτήματα και οι προτάσεις υπερβαίνουν το πεδίο εφαρμογής της παρούσας πράξης, καθώς αφορούν τους κανόνες για τον σχεδιασμό του προγράμματος της ΕΕ για τα σχολεία που καθορίζονται στον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου. Θα εξεταστούν στην εκτίμηση επιπτώσεων που θα συνοδεύει την πρόταση της Επιτροπής για αναθεώρηση του προγράμματος της ΕΕ για τα σχολεία το 2023, ως μέρος της δράσης στο πλαίσιο της στρατηγικής «Από το αγρόκτημα στο πιάτο». 
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η παρούσα κατ’ εξουσιοδότηση πράξη τροποποιεί το άρθρο 3 σχετικά με τα συνοδευτικά εκπαιδευτικά μέτρα, το άρθρο 5 σχετικά με τους γενικούς όρους για τη χορήγηση ενίσχυσης και την επιλογή των αιτούντων ενίσχυση και το άρθρο 6 σχετικά με τους όρους έγκρισης των αιτούντων ενίσχυση του κατ’ εξουσιοδότηση κανονισμού (ΕΕ) 2017/40 της Επιτροπής
            
            
               Στο άρθρο 3, οι παράγραφοι 1 και 2 τροποποιούνται για να αποσαφηνιστούν οι δραστηριότητες που μπορούν να διεξαχθούν στο πλαίσιο των συνοδευτικών εκπαιδευτικών μέτρων και να διευκρινιστεί ότι τα κράτη μέλη διασφαλίζουν ότι όλα τα παιδιά που συμμετέχουν στο πρόγραμμα της ΕΕ για τα σχολεία μπορούν να συμμετέχουν στα εν λόγω μέτρα. 
            
            
               Το άρθρο 5 παράγραφος 2 τροποποιείται προκειμένου να υπενθυμιστεί η εφαρμογή των κανόνων για τις δημόσιες συμβάσεις, σύμφωνα με την οδηγία 2014/24/ΕΕ ή τις εθνικές διατάξεις σε συνάρτηση με το όριο, για την επιλογή των αιτούντων ενίσχυση στο πλαίσιο του προγράμματος της ΕΕ για τα σχολεία. 
            
            
               Στο άρθρο 6, η απαίτηση τήρησης αρχείου με τα ονόματα και τις διευθύνσεις των εκπαιδευτικών ιδρυμάτων ή αρχών που παραλαμβάνουν τα προϊόντα και αρχείου με τις ποσότητες που πωλούνται ή παρέχονται μεταφέρεται από την παράγραφο σχετικά με τις αιτήσεις ενίσχυσης που αφορούν μόνο την παροχή/διανομή προϊόντων στην πρώτη παράγραφο που ισχύει για όλους τους αιτούντες ενίσχυση. Η δυνατότητα των αρμόδιων αρχών να καθορίζουν τυχόν πρόσθετες γραπτές δεσμεύσεις που πρέπει να αναλάβουν οι αιτούντες ενίσχυση μεταφέρεται επίσης από την παράγραφο για τις αιτήσεις ενίσχυσης που αφορούν μόνο συνοδευτικά εκπαιδευτικά μέτρα στην πρώτη παράγραφο που ισχύει για όλους τους αιτούντες ενίσχυση.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 13.12.2021
            
            
               για την τροποποίηση του κατ’ εξουσιοδότηση κανονισμού (ΕΕ) 2017/40 όσον αφορά τα συνοδευτικά εκπαιδευτικά μέτρα και την επιλογή και έγκριση των αιτούντων ενίσχυση
            
            
               Η ΕΥΡΩΠΑΪΚH ΕΠΙΤΡΟΠΗ,
            
         
         
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (EE) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου
                  1
               , και ιδίως το άρθρο 24 παράγραφος 1 στοιχεία β) και γ),
            
            
               Εκτιμώντας τα ακόλουθα:
            
            
               (1)Το άρθρο 3 του κατ’ εξουσιοδότηση κανονισμού (ΕΕ) 2017/40 της Επιτροπής
                  2
                καθορίζει τις προϋποθέσεις για τον σχεδιασμό και την εφαρμογή των συνοδευτικών εκπαιδευτικών μέτρων που πρέπει να προβλέπουν τα κράτη μέλη σύμφωνα με το άρθρο 23 παράγραφος 10 του κανονισμού (ΕΕ) αριθ. 1308/2013. Για λόγους ασφάλειας δικαίου, είναι σκόπιμο να καταρτιστεί μη εξαντλητικός κατάλογος δραστηριοτήτων που μπορούν να διεξάγονται ως μέρος των συνοδευτικών εκπαιδευτικών μέτρων στο πλαίσιο του προγράμματος για τα σχολεία, συμπεριλαμβανομένων των περιπτώσεων στις οποίες δεν ζητείται ενωσιακή ενίσχυση. Είναι επίσης σκόπιμο να διευκρινιστεί ότι, προκειμένου να καταστεί αποτελεσματικό το πρόγραμμα για τα σχολεία, τα κράτη μέλη θα πρέπει να διασφαλίζουν ότι τα συνοδευτικά εκπαιδευτικά μέτρα που προβλέπονται για τη στήριξη της διανομής φρούτων, λαχανικών και γάλακτος στα σχολεία απευθύνονται σε όλα τα παιδιά που συμμετέχουν στο πρόγραμμα για τα σχολεία. Η απαίτηση αυτή δεν θίγει την αυτονομία που παρέχεται στα εκπαιδευτικά ιδρύματα εντός των κρατών μελών, σύμφωνα με την κατανομή των αρμοδιοτήτων και τη στρατηγική εφαρμογής του προγράμματος για τα σχολεία στα οικεία κράτη μέλη. 
            
            
               (2)Το άρθρο 5 παράγραφος 2 του κατ’ εξουσιοδότηση κανονισμού (ΕΕ) 2017/40 καθορίζει τους γενικούς όρους για την επιλογή των αιτούντων ενίσχυση. Κατά την επιλογή των αιτούντων ενίσχυση, τα κράτη μέλη, ενεργώντας σε εθνικό, περιφερειακό ή τοπικό επίπεδο, μπορούν να υπόκεινται στους ενωσιακούς ή εθνικούς κανόνες περί δημοσίων συμβάσεων. Για λόγους ασφάλειας δικαίου, είναι σκόπιμο να διευκρινιστεί ότι τα κράτη μέλη θα πρέπει να διασφαλίζουν τη συμμόρφωση με τους ισχύοντες κανόνες για τις δημόσιες συμβάσεις.  
            
            
               (3)Το άρθρο 6 του κατ’ εξουσιοδότηση κανονισμού (ΕΕ) 2017/40 διευκρινίζει τους όρους έγκρισης των αιτούντων ενίσχυση, καθορίζοντας τις γραπτές δεσμεύσεις που πρέπει να αναλάβουν οι αιτούντες. Η παράγραφος 2 του εν λόγω άρθρου προβλέπει πρόσθετη γραπτή δέσμευση που πρέπει να αναληφθεί στην περίπτωση αιτήσεων ενίσχυσης που αφορούν μόνο την παροχή και/ή τη διανομή προϊόντων. Ωστόσο, η δέσμευση αυτή ισχύει επίσης εάν οι αιτήσεις ενίσχυσης συνδυάζουν την παροχή και/ή τη διανομή προϊόντων με  εκπαιδευτικά μέτρα. Η παράγραφος 3 του εν λόγω άρθρου αναφέρεται στις αιτήσεις ενίσχυσης που αφορούν μόνο τα συνοδευτικά εκπαιδευτικά μέτρα. Αναφέρει ότι οι αρμόδιες αρχές μπορούν να καθορίσουν τυχόν πρόσθετες γραπτές δεσμεύσεις που αναλαμβάνουν οι αιτούντες ενίσχυση. Ωστόσο, αυτό θα πρέπει να είναι δυνατό για όλους τους αιτούντες ενίσχυση. Συνεπώς, το άρθρο 6 του εν λόγω κανονισμού θα πρέπει να τροποποιηθεί αναλόγως. Προκειμένου να δοθεί στα κράτη μέλη επαρκής χρόνος για να προσαρμόσουν τις διαδικασίες έγκρισης των αιτούντων ενίσχυση, είναι σκόπιμο να προβλεφθεί ότι η τροποποίηση των όρων έγκρισης των αιτούντων ενίσχυση εφαρμόζεται μόνο από το σχολικό έτος 2022/2023.
            
            
               (4)Κατά συνέπεια, ο κατ’ εξουσιοδότηση κανονισμός (ΕΕ) 2017/40 θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Ο κατ’ εξουσιοδότηση κανονισμός (ΕΕ) 2017/40 τροποποιείται ως εξής:
            
            
               1)στο άρθρο 3, οι παράγραφοι 1 και 2 αντικαθίσταται από το ακόλουθο κείμενο:
            
            
               1. Τα συνοδευτικά εκπαιδευτικά μέτρα που αναφέρονται στο άρθρο 23 παράγραφος 10 του κανονισμού (ΕΕ) αριθ. 1308/213 συνδέονται άμεσα με τους στόχους του προγράμματος για τα σχολεία, ήτοι την αύξηση της κατανάλωσης επιλεγμένων γεωργικών προϊόντων και τη διαμόρφωση υγιεινών διαιτολογίων.
            
            
               Αποσκοπούν στην επανασύνδεση των παιδιών με τη γεωργία και την ποικιλία των γεωργικών προϊόντων της Ένωσης, ιδίως εκείνων που παράγονται στην περιοχή τους, και στην εκπαίδευση των παιδιών σχετικά με συναφή ζητήματα, όπως οι υγιεινές διατροφικές συνήθειες και οι επιπτώσεις τους στη δημόσια υγεία, οι εθνικές διατροφικές συστάσεις, οι τοπικές αλυσίδες τροφίμων, η βιολογική γεωργία, η βιώσιμη παραγωγή και κατανάλωση τροφίμων και η καταπολέμηση της σπατάλης τροφίμων, και μπορούν να περιλαμβάνουν δραστηριότητες όπως: 
            
            
               α)επισκέψεις σε γεωργικές εκμεταλλεύσεις, δίκτυο οπωρώνων, οργανώσεις παραγωγών, μονάδες μεταποίησης γαλακτοκομικών προϊόντων, λαϊκές αγορές, αποθήκη διαλογής και συσκευασίας οπωροκηπευτικών, γεωργικά μουσεία και άλλες παρόμοιες δραστηριότητες· 
            
            
               β)δημιουργία και συντήρηση σχολικών κήπων και οπωρώνων·
            
            
               γ)μαθήματα παρασκευής τροφίμων, μαγειρικής και γευσιγνωσίας, σεμινάρια, εργαστήρια και άλλες παρόμοιες δραστηριότητες·
            
            
               δ)μαθήματα, σεμινάρια, συνέδρια, εργαστήρια και άλλες παρόμοιες δραστηριότητες·
            
            
               ε)διδακτικό υλικό, διαγωνισμοί, παιχνίδια, εκπαιδευτικά κουίζ, θεματικές ημέρες ή εβδομάδες και άλλες παρόμοιες δραστηριότητες.
            
            
               Στη περίπτωση που τα συνοδευτικά εκπαιδευτικά μέτρα συμπεριλαμβάνουν γεωργικά προϊόντα διαφορετικά από αυτά που αναφέρονται στο άρθρο 23 παράγραφοι 3, 4 και 5 του κανονισμού (ΕΕ) αριθ. 1308/2013, τα μέτρα προβλέπουν τη γευσιγνωστική δοκιμή των εν λόγω προϊόντων.
            
            
               2. Τα κράτη μέλη διασφαλίζουν ότι όλα τα παιδιά που συμμετέχουν στο πρόγραμμα για τα σχολεία μπορούν να συμμετέχουν σε συνοδευτικά εκπαιδευτικά μέτρα. 
            
         
         
            
               Όταν εκπαιδευτικά μέτρα που συνδέονται άμεσα με τους στόχους του προγράμματος για τα σχολεία προβλέπονται στα εκπαιδευτικά ιδρύματα στο πλαίσιο του κανονικού σχολικού προγράμματος ή άλλων πολιτικών ή προγραμμάτων, τα κράτη μέλη μπορούν να αποφασίσουν να τα λάβουν υπόψη για τους σκοπούς του πρώτου εδαφίου.
            
            
               Τα συνοδευτικά εκπαιδευτικά μέτρα μπορούν να σχεδιάζονται και να εφαρμόζονται σε εθνικό, περιφερειακό ή τοπικό επίπεδο ή σε επίπεδο εκπαιδευτικού ιδρύματος, σύμφωνα με την κατανομή αρμοδιοτήτων και τη στρατηγική των κρατών μελών για την εφαρμογή του προγράμματος για τα σχολεία. Τα κράτη μέλη διασφαλίζουν ότι τα εκπαιδευτικά ιδρύματα που συμμετέχουν στο πρόγραμμα ενημερώνονται δεόντως σχετικά με το ισχύον σύστημα για τα συνοδευτικά εκπαιδευτικά μέτρα και το διαθέσιμο υλικό και τα εργαλεία.» 
            
            
               2)στο άρθρο 5 παράγραφος 2 προστίθεται το ακόλουθο εδάφιο:
            
            
               «Κατά την επιλογή των αιτούντων ενίσχυση, τα κράτη μέλη διασφαλίζουν τη συμμόρφωση με το εφαρμοστέο δίκαιο, συμπεριλαμβανομένων των κανόνων για τις δημόσιες συμβάσεις.»·
            
            
               3)το άρθρο 6 αντικαθίσταται από το ακόλουθο κείμενο:
            
            
               «Άρθρο 6
            
            
               Όροι έγκρισης των αιτούντων ενίσχυση
            
            
               1. Οι αιτούντες ενίσχυση εγκρίνονται από την αρμόδια αρχή του κράτους μέλους, στο έδαφος του οποίου βρίσκεται το εκπαιδευτικό ίδρυμα στο οποίο παρέχονται και/ή διανέμονται τα προϊόντα. Η έγκριση υπόκειται στις ακόλουθες γραπτές δεσμεύσεις, τις οποίες αναλαμβάνουν οι αιτούντες:
            
            
               α)να εξασφαλίζουν ότι τα προϊόντα που χρηματοδοτούνται από την Ένωση στο πλαίσιο του προγράμματος για τα σχολεία διατίθενται για κατανάλωση στα παιδιά στο εκπαιδευτικό ίδρυμα ή ιδρύματα για τα οποία ζητούν την ενίσχυση·
            
            
               β)να χρησιμοποιούν τη χορηγούμενη ενίσχυση για συνοδευτικά εκπαιδευτικά μέτρα, μέτρα παρακολούθησης, αξιολόγησης και προβολής, σύμφωνα με τους στόχους του προγράμματος για τα σχολεία και, όταν τα συνοδευτικά εκπαιδευτικά μέτρα αφορούν θέματα υγείας και διατροφής, σύμφωνα με τις εθνικές συμβουλές για την υγεία και τις διατροφικές συστάσεις για την σχετική ηλικιακή ομάδα·
            
            
               γ)να επιστρέφουν οποιοδήποτε ποσό ενίσχυσης έχει καταβληθεί αχρεωστήτως, για τις αντίστοιχες ποσότητες, σε περίπτωση που διαπιστωθεί ότι τα προϊόντα δεν διατέθηκαν στα παιδιά ή δεν είναι επιλέξιμα για ενωσιακή ενίσχυση·
            
            
               δ)να επιστρέφουν οποιοδήποτε ποσό ενίσχυσης έχει καταβληθεί αχρεωστήτως, για συνοδευτικά εκπαιδευτικά μέτρα, μέτρα παρακολούθησης, αξιολόγησης και προβολής, σε περίπτωση που διαπιστωθεί ότι τα μέτρα αυτά ή οι δραστηριότητες δεν έχουν εκτελεσθεί σωστά·
            
            
               ε)να θέτουν στη διάθεση της αρμόδιας αρχής, κατόπιν αιτήματός της, τα δικαιολογητικά έγγραφα·
            
            
               στ)να επιτρέπουν στην αρμόδια αρχή να διεξάγει κάθε απαραίτητο έλεγχο, ιδίως έλεγχο των αρχείων του και φυσικό έλεγχο.
            
            
               ζ)να τηρούν αρχείο με τα ονόματα και τις διευθύνσεις των εκπαιδευτικών ιδρυμάτων ή των εκπαιδευτικών αρχών που παραλαμβάνουν προϊόντα τους και αρχείο με τις ποσότητες των συγκεκριμένων προϊόντων που πωλούνται ή παρέχονται, όταν ο αιτών δεν είναι εκπαιδευτικό ίδρυμα.
            
            
               Οι αρμόδιες αρχές μπορούν να καθορίσουν τυχόν πρόσθετες γραπτές δεσμεύσεις που αναλαμβάνουν οι αιτούντες.
            
            
               Όταν οι αιτήσεις ενίσχυσης αφορούν δραστηριότητες που υπόκεινται σε διαδικασίες ανάθεσης δημοσίων συμβάσεων, τα κράτη μέλη μπορούν να θεωρήσουν ότι έλαβαν την έγκριση όταν οι δεσμεύσεις που αναφέρονται στο πρώτο εδάφιο και στο δεύτερο εδάφιο περιλαμβάνονται στους όρους για συμμετοχή στις διαδικασίες ανάθεσης δημοσίων συμβάσεων.
            
            
               2. Στην περίπτωση των αιτούντων ενίσχυση που αφορά μόνο την παροχή και/ή τη διανομή των προϊόντων, δεν εφαρμόζεται η παράγραφος 1 στοιχεία β) και δ). 
            
            
               3. Στην περίπτωση των αιτούντων ενίσχυση που αφορά μόνο συνοδευτικά εκπαιδευτικά μέτρα, δεν εφαρμόζεται η παράγραφος 1 στοιχεία α), γ) και ζ).
            
            
               4. Στην περίπτωση των αιτούντων ενίσχυση που αφορά μόνο μέτρα παρακολούθησης, αξιολόγησης και προβολής, δεν εφαρμόζεται η παράγραφος 1 στοιχεία α), γ) και ζ).
            
         
         
            
               5. Τα κράτη μέλη μπορούν να θεωρούν ότι η έγκριση που λαμβάνουν στο πλαίσιο του προγράμματος προώθησης της κατανάλωσης φρούτων και λαχανικών στα σχολεία σύμφωνα με τον κατ’ εξουσιοδότηση κανονισμό (ΕΕ) 2016/247 και/ή στο πλαίσιο του καθεστώτος διανομής γάλακτος στα σχολεία σύμφωνα με τον κανονισμό (ΕΚ) αριθ. 657/2008 είναι έγκυρη εάν τα κριτήρια και οι προϋποθέσεις δεν έχουν αλλάξει».
            
            
               Άρθρο 2
            
            
               Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Το άρθρο 1 παράγραφος 3 εφαρμόζεται στις ενισχύσεις από το σχολικό έτος 2022/2023.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 13.12.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        ΕΕ L 347 της 20.12.2013, σ. 671. 
               
               
                  
                     (2)
                  
                        Κατ’ εξουσιοδότηση κανονισμός (ΕΕ) 2017/40 της Επιτροπής, της 3ης Νοεμβρίου 2016, για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά την ενωσιακή ενίσχυση για την παροχή φρούτων και λαχανικών, μπανανών και γάλακτος στα εκπαιδευτικά ιδρύματα και για την τροποποίηση του κατ’ εξουσιοδότηση κανονισμού (ΕΕ) αριθ. 907/2014 της Επιτροπής (ΕΕ L 5 της 10.1.2017, σ. 11).